               ЕВРОПЕЙСКА КОМИСИЯ
            Брюксел, 25.5.2018
            COM(2018) 344 final
            2018/0175(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет по ВИТС, създаден по силата на Всеобхватното икономическо и търговско споразумение между Канада, от една страна, и Европейския съюз и неговите държави членки, от друга страна, по отношение на приемането на процедурния правилник на Съвместния комитет по ВИТС и на специализираните комитети

               ОБЯСНИТЕЛЕН МЕМОРАНДУМ

               1.Предмет на предложението

                  Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния комитет по ВИТС, във връзка с предвиденото приемане на неговия процедурен правилник и на специализираните комитети.

               2.Контекст на предложението

               2.1.Всеобхватното икономическо и търговско споразумение (ВИТС)

                  Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна („споразумението“) има за цел изпълнение на общата търговска политика на Съюза по отношение на Канада, и по-специално създаването на зона за свободна търговия. Споразумението бе подписано в Брюксел на 30 октомври 2016 г
                     1
                  .

                  Споразумението се прилага временно от 21 септември 2017 г.

               2.2.Съвместният комитет по ВИТС и специализираните комитети

                  Със споразумението се създава Съвместен комитет по ВИТС съгласно член 26.1 и специализирани комитети съгласно член 26.2. Те включват Комитета по търговията със стоки, Комитета по селското стопанство, Комитета по вината и спиртните напитки, Съвместната секторна група по фармацевтичните продукти, Комитета по услугите и инвестициите, Съвместния комитет по въпросите на взаимното признаване на професионалните квалификации, Съвместния комитет за митническо сътрудничество, Съвместния управителен комитет по санитарните и фитосанитарните мерки, Комитета по държавните поръчки, Комитета по финансовите услуги, Комитета по търговията и устойчивото развитие, Форума за регулаторно сътрудничество и Комитета по географските означения по ВИТС.

                  Съвместният комитет по ВИТС и специализираните комитети се състоят и се председателстват съвместно от представители на страните. Съвместният комитет по ВИТС се председателства съвместно от министъра на международната търговия на Канада и от члена на Европейската комисия, отговарящ за търговията, или от съответните техни представители. Страните са определени в член 1.1 от споразумението, в който се посочва, че „страни означава, от една страна, Европейският съюз или неговите държави членки, или Европейският съюз и неговите държави членки, в рамките на съответните им области на компетентност, произтичащи от Договора за Европейския съюз и Договора за функционирането на Европейския съюз (наричани по-долу „ЕС като страна“), и от друга страна, Канада“.

                  Съвместният комитет по ВИТС и специализираните комитети отговарят за изпълнението и прилагането на споразумението в съответните им области. В съответствие с член 26.1, параграф 5, буква з) Съвместният комитет по ВИТС може да създава допълнителни специализирани комитети и форуми за двустранен диалог, които да го подпомагат в изпълнението на задачите му. Съвместният комитет по ВИТС и специализираните комитети заседават веднъж годишно или по искане на една от страните.

               2.3.Предвиденият акт на Съвместния комитет по ВИТС

               Съвместният комитет по ВИТС трябва да приеме решение по отношение на приемането на своя процедурен правилник („предвидения акт“).

                  Целта на предвидения акт е да бъде приет процедурният правилник на Съвместния комитет по ВИТС в съответствие с член 26.1, параграф 4, буква г) от споразумението, в който се постановява, че Съвместният комитет по ВИТС приема свой собствен процедурен правилник.

                  В член 26.2, параграф 4 от споразумението се постановява, че специализираните комитети изготвят свои собствени процедурни правилници и ги изменят, ако сметнат това за целесъобразно. С оглед на големия брой специализирани комитети, създадени в рамките на ВИТС, се предлага процедурният правилник на Съвместния комитет по ВИТС да бъде прилаган mutatis mutandis по отношение на специализираните комитети, освен ако бъде решено друго в съответствие с член 26.2, параграф 4 от споразумението.

               3.Позиция, която трябва да се заеме от името на Съюза

               Позицията, която трябва да се заеме от името на Съюза, следва да цели приемането на процедурния правилник на Съвместния комитет по ВИТС, както е предвидено в споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Съвместният комитет по ВИТС и специализираните комитети са органи, създадени по силата на Всеобхватното икономическо и търговско споразумение между Канада, от една страна, и Европейския съюз и неговите държави членки, от друга страна („споразумението“).

               Решението, което Съвместният комитет по ВИТС има за задача да приеме, има обвързващ характер и не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с общата търговска политика и международния транспорт.

               Поради това материалноправното основание за предложеното решение е Договорът за функционирането на Европейския съюз, и по-специално член 91, член 100, параграф 2 и член 207, параграф 4 от него.

               4.3.Заключение

                  Правното основание за предложеното решение следва да бъдат член 91, член 100, параграф 2 и член 207, параграф 4 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Предвижда се решението на Съвместния комитет по ВИТС да бъде публикувано, след като бъде прието.

               2018/0175 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет по ВИТС, създаден по силата на Всеобхватното икономическо и търговско споразумение между Канада, от една страна, и Европейския съюз и неговите държави членки, от друга страна, по отношение на приемането на процедурния правилник на Съвместния комитет по ВИТС и на специализираните комитети

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91, член 100, параграф 2 и член 207, параграф 4 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)В Решение (ЕС) 2017/37 на Съвета
                  3
                се предвижда подписването, от името на Европейския съюз, на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна (наричано по-долу „споразумението“). Споразумението бе подписано на 30 октомври 2016 г.

               (2)В Решение (ЕС) 2017/38 на Съвета
                  4
                се предвижда временното прилагане на споразумението, включително създаването на Съвместния комитет по ВИТС и на специализираните комитети. Споразумението се прилага временно от 21 септември 2017 г.

               (3)В съответствие с член 26.1, параграф 4, буква г) от споразумението Съвместният комитет по ВИТС приема свой собствен процедурен правилник.

               (4)В съответствие с член 26.2, параграф 4 от споразумението специализираните комитети изготвят свои собствени процедурни правилници и ги изменят, ако сметнат това за целесъобразно.

               (5)По време на първото си заседание Съвместният комитет по ВИТС трябва да приеме свой собствен процедурен правилник, както е предвидено в споразумението.

               (6)Посоченият процедурен правилник се прилага mutatis mutandis по отношение на специализираните комитети, освен ако бъде решено друго от някой от специализираните комитети в съответствие с член 26.2, параграф 4.

               (7)Поради това е целесъобразно да се установи позицията, която трябва да се заеме от името на Съюза в рамките на Съвместния комитет по ВИТС въз основа на приложения проект на решение на Съвместния комитет по ВИТС относно неговия процедурен правилник, за да се гарантира ефективното изпълнение на споразумението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на първото заседание на Съвместния комитет по ВИТС, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, по отношение на процедурния правилник на Съвместния комитет по ВИТС и на специализираните комитети се основава на проекта на решение на Съвместния комитет по ВИТС, приложен към настоящото решение.

               Член 2

               След приемането му решението на Съвместния комитет по ВИТС се публикува в Официален вестник на Европейския съюз.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 11, 14.1.2017 г., стр. 1.

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        ОВ L 11, 14.1.2017 г., стр. 1.

                     (4)

                        ОВ L 11, 14.1.2017 г., стр. 1080.

    ---documentbreak---

               ЕВРОПЕЙСКА КОМИСИЯ
            Брюксел,25.5.2018
            COM(2018) 344 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния комитет по ВИТС, създаден по силата на Всеобхватното икономическо и търговско споразумение между Канада, от една страна, и Европейския съюз и неговите държави членки, от друга страна, по отношение на приемането на процедурния правилник на Съвместния комитет по ВИТС и на специализираните комитети

               ПРИТУРКА

               РЕШЕНИЕ № […/2018]
                  НА СЪВМЕСТНИЯТ КОМИТЕТ ПО ВИТС

               от ...

               за приемане на свой процедурен правилник
                  и на специализираните комитети

               СЪВМЕСТНИЯТ КОМИТЕТ ПО ВИТС

               като взе предвид всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, и по-специално член 26.1, параграф 4, буква г) и член 26.2, параграф 4 от него,

               като има предвид, че:

               (1)В съответствие с член 30.7, параграф 3 от споразумението части от него се прилагат временно, считано от 21 септември 2017 г.;

               (2)В съответствие с член 26.1, параграф 4, буква г) от споразумението Съвместният комитет по ВИТС трябва да приеме свой собствен процедурен правилник;

               (3)В съответствие с член 26.2, параграф 4 от споразумението специализираните комитети изготвят свои собствени процедурни правилници и ги изменят, ако сметнат това за целесъобразно,

               РЕШИ:

               Приема се процедурният правилник на Съвместния комитет по ВИТС и на специализираните му комитети, както е посочено в приложението.

               Съставено в .... на ... година.

                        За Съвместния комитет по ВИТС

                        Съпредседатели

               ПРИЛОЖЕНИЕ

               ПРОЦЕДУРЕН ПРАВИЛНИК НА СЪВМЕСТНИЯ КОМИТЕТ ПО ВИТС

               Правило 1

               Състав и председателство

               1.Съвместният комитет по ВИТС, създаден в съответствие с член 26.1 от Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна („споразумението“), изпълнява задълженията си, както е предвидено в член 26.1 от споразумението, носи отговорност за изпълнението и прилагането на споразумението и съдейства за постигането на неговите общи цели.

               2.В допълнение към член 26.1, параграф 1 от споразумението Съвместният комитет по ВИТС се състои от представители на страните по споразумението и се председателства съвместно от министъра на международната търговия на Канада и от члена на Европейската комисия, отговарящ за търговията. Съпредседателите могат да бъдат представлявани от съответни техни представители, както е предвидено в член 26.1, параграф 1 от споразумението.

               3.Страните в настоящия процедурен правилник са определените в член 1.1 от споразумението.

               Правило 2

               Представителство

               1.Всяка от страните по споразумението уведомява другата страна по споразумението за списъка на нейните представители в Съвместния комитет по ВИТС. Списъкът се поддържа и актуализира от секретариата на Съвместния комитет по ВИТС.

               2.Ако даден съпредседател на Съвместния комитет по ВИТС е възпрепятстван да присъства на някое от заседанията, той може да бъде представляван от определено от него лице. Съпредседателят или определеното като негов представител лице уведомяват писмено другия съпредседател и съответното звено за контакт за представляването възможно най-рано преди заседанието.

               3.Определеното като представител на съпредседателя на Съвместния комитет по ВИТС лице упражнява правата на посочения съпредседател в рамките на обхвата на представляването. В настоящия процедурен правилник последващите позовавания на представителите и съпредседателите се разбират като включващи определеното като представител лице.

               Правило 3

               Секретариат на Съвместния комитет по ВИТС

               Звената за контакт по ВИТС, определени от страните по споразумението в съответствие с член 26.5 от споразумението, изпълняват функциите на секретариат на Съвместния комитет по ВИТС.

               Правило 4

               Заседания

               1.В допълнение към член 26.1, параграф 2 от споразумението Съвместният комитет по ВИТС заседава веднъж годишно или по искане на някоя от страните по споразумението. Заседанията се провеждат в Брюксел и Отава на ротационен принцип, освен ако съпредседателите решат друго.

               2.В съответствие с член 26.6, параграф 1 от споразумението заседанията на Съвместния комитет по ВИТС могат да бъдат провеждани чрез видео- или телеконферентна връзка.

               3.Всяко заседание на Съвместния комитет по ВИТС се свиква от секретариата на Съвместния комитет по ВИТС на съгласувани между страните по споразумението дата и място. В съответствие с предвиденото в член 26.6, параграф 2 страните по споразумението полагат усилия да проведат заседание в срок от 30 дни, след като една от страните по споразумението получи искане от другата страна по споразумението за провеждане на заседание.

               Правило 5

               Делегиране

               Представителите в Съвместния комитет по ВИТС могат да бъдат придружавани от държавни служители. Преди всяко заседание съпредседателите на Съвместния комитет по ВИТС се уведомяват за очаквания състав на делегацията на всяка от страните по споразумението.

               Правило 6

               Документи

               Когато разискванията в Съвместния комитет по ВИТС се основават на придружаващи документи в писмен вид, тези документи се номерират и разпращат от секретариата на Съвместния комитет по ВИТС като документи на Съвместния комитет по ВИТС.

               Правило 7

               Кореспонденция

               1.Кореспонденцията, адресирана до съпредседателите на Съвместния комитет по ВИТС, се препраща до секретариата на Съвместния комитет по ВИТС за разпращане, когато е целесъобразно, на представителите в Съвместния комитет по ВИТС.

               2.Кореспонденцията от съпредседателите на Съвместния комитет по ВИТС се изпраща до получателите от секретариата на Съвместния комитет по ВИТС и се номерира и разпраща, когато е целесъобразно, на другите представители в Съвместния комитет по ВИТС.

               Правило 8

               Дневен ред на заседанията

               1.Секретариатът на Съвместния комитет по ВИТС изготвя предварителен дневен ред за всяко заседание. Той се препраща, заедно със съответните документи, на представителите в Съвместния комитет по ВИТС, включително на съпредседателите, не по-късно от 10 календарни дни преди началото на заседанието.

               2.Предварителният дневен ред съдържа точките, за чието включване секретариатът на Съвместния комитет по ВИТС е получил искане от страна по споразумението, придружено от съответните документи, не по-късно от 14 дни преди началото на заседанието.

               3.Съпредседателите на Съвместния комитет по ВИТС оповестяват публично съвместно одобрена версия на предварителния дневен ред на Съвместния комитет по ВИТС преди провеждането на заседанието, като се прилага член 26.4 от споразумението.

               4.Дневният ред се приема от Съвместния комитет по ВИТС в началото на всяко заседание. Точки, които не са включени в предварителния дневен ред, могат да бъдат добавени към дневния ред с решение на страните по споразумението.

               5.Съпредседателите на Съвместния комитет по ВИТС могат по взаимно съгласие да канят наблюдатели, включително представители на други органи на страните по споразумението, или независими експерти да присъстват на заседанията на комитета, за да предоставят информация по конкретни теми.

               6.По взаимно съгласие съпредседателите на Съвместния комитет по ВИТС могат да съкратят или увеличат сроковете, посочени в параграфи 1 и 2, за да се вземат предвид изискванията, свързани с конкретен случай.

               Правило 9

               Протокол

               1.За всяко заседание секретариатът на Съвместния комитет по ВИТС изготвя проект на протокол обикновено в срок от 21 дни след края на заседанието, освен ако по взаимно съгласие бъде решено друго.

               2.По правило в протокола се обобщава всеки въпрос от дневния ред, като, когато е приложимо, се посочва следното:

               а)документите, предоставени на Съвместния комитет по ВИТС;

               б)всяко изявление, чието вписване в протокола е било поискано от член на Съвместния комитет по ВИТС; както и

               в)приетите решения, формулираните препоръки, съвместните изявления, относно които е постигнато решение, и приетите оперативни заключения по конкретни точки.

               3.Протоколът включва списък с имената, длъжностите и принадлежността към даден орган на всички физически лица, които са присъствали на заседанието в каквото и да е качество.

               4.Протоколът се одобрява писмено от съпредседателите в срок от 28 дни от датата на заседанието или до друга дата, определена от страните по споразумението. След като протоколът бъде одобрен, два екземпляра от него се подписват от звената за контакт на секретариата на Съвместния комитет по ВИТС и всяка от страните по споразумението получава по един оригинален екземпляр от тези документи. Страните може да решат, че подписването и обменът на електронни екземпляри удовлетворява посоченото изискване. Екземпляри от подписания протокол се изпращат на представителите в Съвместния комитет по ВИТС.

               5.Секретариатът на Съвместния комитет по ВИТС изготвя също така кратко и общо резюме на протокола. След като съпредседателите на Съвместния комитет одобрят текста на резюмето, те оповестяват публично посоченото резюме, като се прилага член 26.4 от споразумението.

               Правило 10

               Решения и препоръки

               1.Съвместният комитет по ВИТС взема решения по всички въпроси, когато това се предвижда в настоящото споразумение, и може да отправя подходящи препоръки. Съвместният комитет по ВИТС действа по взаимно съгласие, както е предвидено в член 26.3, параграф 3 от споразумението.

               2.В периода между заседанията Съвместният комитет по ВИТС може да приема решения или препоръки чрез писмена процедура, ако страните по споразумението вземат решение за това по взаимно съгласие. За тази цел съпредседателите на Съвместния комитет по ВИТС разпращат в съответствие с правило 7 текста на предложението в писмен вид до представителите в Съвместния комитет по ВИТС, като указват срок, в рамките на който членовете трябва да ги осведомят за евентуалните резерви или изменения, които желаят да направят. Приетите предложения се съобщават, в съответствие с правило 7, след изтичането на срока, и се записват в протокола от следващото заседание.

               3.Когато Съвместният комитет по ВИТС е оправомощен съгласно споразумението да приема решения, препоръки или тълкувания, тези актове носят съответно наименованието „Решение“, „Препоръка“ или „Тълкуване“. Секретариатът на Съвместния комитет по ВИТС дава на всяко решение, препоръка или тълкуване пореден номер, придружен от датата на приемане и описание на неговия предмет. Във всяко решение се посочва датата на която то поражда действие.

               4.Всяко решение, препоръка или тълкуване се подписва от съпредседателите на Съвместния комитет по ВИТС.

               5.Страните по споразумението гарантират, че решенията, препоръките или тълкуванията, приети от Съвместния комитет по ВИТС, се оповестяват публично при спазване на член 26.4 от споразумението.

               6.В случай на решения на Съвместния комитет по ВИТС за изменение на протоколите и приложенията към споразумението в съответствие с член 30.2, параграф 2 от споразумението, текстовете на всички езици са еднакво автентични, както е предвидено в член 30.11 от споразумението.

               Правило 11

               Публичност и поверителност

               1.Заседанията на Съвместния комитет по ВИТС не са открити за обществеността, освен ако в споразумението е предвидено друго или ако съпредседателите решат друго.

               2.Когато дадена страна по споразумението предостави на Съвместния комитет по ВИТС, на специализиран комитет или на друг орган, създаден съгласно споразумението, информация, считана за поверителна или защитена от разгласяване съгласно нейните законови и подзаконови актове, другата страна по споразумението третира тази информация като поверителна, както е предвидено в член 26.4 от споразумението.

               Правило 12

               Езиков режим

               1.Официални езици на Съвместния комитет по ВИТС са официалните езици на страните по споразумението.

               2.Работните езици на Съвместния комитет по ВИТС са английски и/или френски език. Съвместният комитет по ВИТС обикновено провежда разискванията си въз основа на документи, изготвени на тези езици, освен ако съпредседателите решат друго.

               Правило 13

               Разходи

               1.Всяка от страните по споразумението поема всички разходи, които е направила в резултат на участието си в заседанията на Съвместния комитет по ВИТС.

               2.Разходите по организирането на заседанията и размножаването на документите се поемат от страната по споразумението, която е домакин на заседанието.

               3.Разходите по осигуряването на устен превод по време на заседанията към и от работните езици на Съвместния комитет по ВИТС се поемат от страната по споразумението, която е домакин на заседанието. Ако дадена страна по споразумението поиска устен и писмен превод на или от езици, различни от работните езици, посочени в правило 12, тя заплаща за тези услуги.

               Правило 14

               Специализирани комитети и други органи

               1.В съответствие с член 26.1, параграф 4, буква б) от споразумението Съвместният комитет по ВИТС осъществява надзор върху работата на всички специализирани комитети и други органи, създадени съгласно споразумението.

               2.Съвместният комитет по ВИТС се уведомява в писмен вид за звената за контакт, определени от специализираните комитети или другите органи, създадени съгласно настоящото споразумение. Цялата съответна кореспонденция, документи и съобщения между звената за контакт на отделните специализирани комитети относно изпълнението на споразумението се изпращат едновременно с това и на секретариата на Съвместния комитет по ВИТС.

               3.В съответствие с член 26.2, параграф 6 специализираните комитети представят доклад на Съвместния комитет по ВИТС относно резултатите и заключенията от всяко от своите заседания.

               4.Настоящият процедурен правилник се прилага mutatis mutandis по отношение на специализираните комитети и другите органи, създадени съгласно споразумението, освен ако бъде решено друго от някой от специализираните комитети в съответствие с член 26.2, параграф 4 от споразумението.


               ЕВРОПЕЙСКА КОМИСИЯ
            Брюксел, 25.5.2018
            COM(2018) 333 final
            2018/0167(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюзв рамките на Съвместния комитет на ЕИП за изменение на Протокол 31 към Споразумението за ЕИП относно сътрудничеството в специфични области извън четирите свободи(бюджетен ред 02 03 01 „Вътрешен пазар“ и бюджетен ред 02 03 04 „Механизми за управление на вътрешния пазар“)
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               За да осигури необходимата правна сигурност и хомогенност на вътрешния пазар, Съвместният комитет на ЕИП следва да включва всички релевантни законодателни актове на ЕС в Споразумението за ЕИП във възможно най-кратък срок след тяхното приемане, както и да дава възможност за участие на членуващите в ЕИП държави от ЕАСТ в дейностите и програмите на ЕС от значение за ЕИП.

                  С проекта на решение на Съвместния комитет на ЕИП (приложен към предложението за решение на Съвета) се цели изменение на Протокол 31 към Споразумението за ЕИП относно сътрудничеството в специфични области извън четирите свободи, за да се позволи на членуващите в ЕИП държави от ЕАСТ (Норвегия, Исландия и Лихтенщайн) да участват в действията на Съюза, свързани с бюджетен ред 02 03 01 „Вътрешен пазар“ и бюджетен ред 02 03 04 „Механизми за управление на вътрешния пазар“, вписани в общия бюджет на Европейския съюза за финансовата 2018 година.

               •Съгласуваност с действащите разпоредби в тази област на политиката

                  Приложеният проект на решение на Съвместния комитет е в пълно съответствие с целта на Споразумението за ЕИП да подпомага постоянното и балансирано укрепване на търговските и икономическите отношения между договарящите се страни при еднакви условия на конкуренция и при спазване на същите правила с цел създаване на хомогенно Европейско икономическо пространство.

               •Съгласуваност с други политики на Съюза

                  Решението на Съвместния комитет е също така в съответствие с други политики на Съюза, по-специално с цел да се защити хомогенността на вътрешния пазар на ЕС.

               2.ПРАВНО ОСНОВАНИЕ, СУБИСИДИАРНОСТ И ПРОПОРЦИОНАЛНОСТ

               •Правно основание

               Съгласно член 1, параграф 3 от Регламент (ЕО) № 2894/94 на Съвета относно условията за прилагане на Споразумението за ЕИП
                  1
                Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               В сътрудничество с ЕСВД Комисията представя проекта на решение на Съвместния комитет на ЕИП пред Съвета, който следва да го приеме като позиция на Съюза. Комисията се надява да има възможност да представи позицията на Съюза пред Съвместния комитет на ЕИП възможно най-скоро.

               •Субсидиарност (при неизключителна компетентност)

               Предложението е в съответствие с принципа на субсидиарност по следната причина.

               Целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки и следователно може, с оглед на въздействието, да бъде постигната по-добре на равнището на Съюза.

               •Пропорционалност

                  В съответствие с принципа на пропорционалност предложението не надхвърля необходимото за постигането на целта му — да се гарантира хомогенността на вътрешния пазар.

               •Избор на инструмент

                  В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП осигурява ефективното изпълнение и функциониране на Споразумението за ЕИП. За тази цел той взема решения в случаите, предвидени в това споразумение.

               3.ОТРАЖЕНИЕ ВЪРХУ БЮДЖЕТА

                  Членуващите в ЕИП държави от ЕАСТ участват финансово в бюджетен ред 02 03 01 „Вътрешен пазар“ и бюджетен ред 02 03 04 „Механизми за управление на вътрешния пазар“. Точният размер на участието им ще бъде определен в съответствие с разпоредбите на Споразумението за ЕИП, след като настоящият проект на решение на Съвета бъде приет.

               4.ДРУГИ ЕЛЕМЕНТИ

               •В съответствие с бюджетната политика на ЕС всяко участие в дейност на ЕС може да бъде осъществено само след като бъде изплатена съответната сума за финансово участие. Въпреки това, в съответствие с протокол 32 към Споразумението за ЕИП сумата за годишното финансово участие на членуващите в ЕИП държави от ЕАСТ се изплаща всяка година до 31 август след поканата от ЕС за внасяне на средства, съставена от Европейската комисия и представена на членуващите в ЕИП държави от ЕАСТ до 15 август.

               Ето защо, за да се покрие периодът между януари и август, проектът на решение на Съвместния комитет следва да се прилага с обратно действие от януари. По този начин се осигурява непрекъснатост на сътрудничеството през цялата календарна година, както е предвидено в Споразумението за ЕИП.

               Обратното действие не засяга правата и задълженията на съответните лица и е в съответствие с принципа на оправданите правни очаквания.

               2018/0167 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз
                  в рамките на Съвместния комитет на ЕИП за изменение на Протокол 31 към Споразумението за ЕИП относно сътрудничеството в специфични области извън четирите свободи

                  (бюджетен ред 02 03 01 „Вътрешен пазар“ и бюджетен ред 02 03 04 „Механизми за управление на вътрешния пазар“)

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  2
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  3
                („Споразумението за ЕИП“) влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени, inter alia, протокол 31 към Споразумението за ЕИП.

               (3)Протокол 31 към Споразумението за ЕИП съдържа разпоредби относно сътрудничеството в специфични области извън четирите свободи.

               (4)Целесъобразно е да се продължи сътрудничеството между договарящите се страни по Споразумението за ЕИП в действията на Съюза, финансирани от общия бюджет на Европейския съюз и свързани с функционирането и развитието на вътрешния пазар на стоки и услуги, както и с механизмите за управление на вътрешния пазар.

               (5)Поради това протокол 31 към Споразумението за ЕИП следва да бъде изменен, за да може това разширено сътрудничество да се осъществява, считано от 1 януари 2018 г.

               (6)Поради това позицията на Съюза в рамките на Съвместния комитет на ЕИП следва да се основава на приложения проект на решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        ОВ L 305, 30.11.1994 г., стр. 6—8.

                     (2)

                        ОВ L 305, 30.11.1994 г., стр. 6.

                     (3)

                        ОВ L 1, 3.1.1994 г., стр. 3.

    ---documentbreak---

               ЕВРОПЕЙСКА КОМИСИЯ
            Брюксел,25.5.2018
            COM(2018) 333 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюзв рамките на Съвместния комитет на ЕИП за изменение на Протокол 31 към Споразумението за ЕИП относно сътрудничеството в специфични области извън четирите свободи(бюджетен ред 02 03 01 „Вътрешен пазар“ и бюджетен ред 02 03 04 „Механизми за управление на вътрешния пазар“)

               ПРИЛОЖЕНИЕ
               РЕШЕНИЕ НА СЪВМЕСТНИЯ КОМИТЕТ НА ЕИП № …/2018
                  от [...] година
                  за изменение на Протокол 31 към Споразумението за ЕИП относно сътрудничеството в специфични области извън четирите свободи

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,

               като има предвид, че:

               (1)Целесъобразно е да се продължи сътрудничеството между договарящите се страни по Споразумението за ЕИП в действията на Съюза, финансирани от общия бюджет на Европейския съюз, и свързани с функционирането и развитието на вътрешния пазар на стоки и услуги, както и с механизмите за управление на вътрешния пазар.

               (2)Поради това протокол 31 към Споразумението за ЕИП следва да бъде изменен, за да може това разширено сътрудничество да се осъществява, считано от 1 януари 2018 г.,

               ПРИЕ НАСТОЯЩОТО РЕШЕНИЕ:

               Член 1

               Член 7 от Протокол 31 към Споразумението за ЕИП се изменя, както следва:

               1.В параграф 12 думите „и 2017 г.“ се заменят с думите „, 2017 г. и 2018 г.“.

               2.В параграф 14 думите „финансовата 2017 година“ се заменят с думите „финансовите години 2017 и 2018“.

               Член 2

               Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП*.

                  1То се прилага от 1 януари 2018 г.

               Член 3

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на [...] година.

                     За Съвместния комитет на ЕИП

                     Председател

                     Секретари
                     на Съвместния комитет на ЕИП

                     (1)
                  *
                        [Без отбелязани конституционни изисквания.] [С отбелязани конституционни изисквания.]


               ЕВРОПЕЙСКА КОМИСИЯ
            Брюксел, 23.5.2018
            COM(2018) 280 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            относно мобилизирането на Инструмента за гъвкавост с цел финансиране на незабавни бюджетни мерки по отношение на текущите предизвикателства, свързани с миграцията, притоците на бежанци и заплахите за сигурността, и на разширяването на Програмата за подкрепа на структурните реформи

               ОБЯСНИТЕЛЕН МЕМОРАНДУМ

               В Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  1
                е предвидена възможността за мобилизиране на средства по Инструмента за гъвкавост с цел финансиране на ясно определени разходи, които не могат да бъдат финансирани в рамките на наличните тавани за една или повече функции от многогодишната финансова рамка.

               В съответствие с член 11 от Регламент № 1311/2013 на Съвета и точка 12 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  2
               , след като разгледа всички възможности за преразпределяне на бюджетни кредити и изчерпа неразпределения марж по разходни функции Икономическо, социално и териториално сближаване (функция 1б) и Сигурност и гражданство (функция 3), Комисията предлага Инструментът за гъвкавост да бъде мобилизиран през 2019 г. Наличната годишна сума е в размер на 600 милиона евро (по цени от 2011 г.), съответстващи на 703 милиона евро по текущи цени. Освен това са налични 520 милиона евро в частта за 2018 г.

               Това мобилизиране на средства се отнася до сума в размер на 927,5 милиона евро над тавана за функция 3 от многогодишната финансова рамка и е предназначено за финансирането на подкрепа за мерки за справяне с кризата с миграцията, бежанците и сигурността. В допълнение към това се предлага да бъдат мобилизирани 38,1 милиона евро над тавана за функция 1б с цел финансиране на разширяването на Програмата за подкрепа на структурните реформи.

               Индикативните бюджетни кредити за плащания, съответстващи на предложеното мобилизиране на Инструмента за гъвкавост, са изчислени въз основа на правилата, приложими за предварителното финансиране, изчистването на предварителното финансиране и окончателните плащания по различните видове мерки, които следва да се финансират. Тези индикативни бюджетни кредити за плащания са представени в таблицата по-долу:

               (в милиони евро по текущи цени)

                        Година

                        Бюджетни кредити за плащания, свързани с мобилизирането на Инструмента за гъвкавост през 2019 г.

                        2019

                        486,6

                        2020

                        194,7

                        2021

                        116,1

                        2022

                        116,9

                        2023

                        51,3

                        Общо

                        965,6

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               относно мобилизирането на Инструмента за гъвкавост с цел финансиране на незабавни бюджетни мерки по отношение на текущите предизвикателства, свързани с миграцията, притоците на бежанци и заплахите за сигурността, и на разширяването на Програмата за подкрепа на структурните реформи

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  3
               , и по-специално точка 12 от него,

               като взеха предвид предложението на Европейската комисия,

               като имат предвид, че:

               (1)Инструментът за гъвкавост е предназначен да осигурява финансирането на ясно определени разходи, които не могат да бъдат финансирани в рамките на наличните тавани за една или повече функции.

               (2)Таванът на годишната сума, предоставена за Инструмента за гъвкавост, е в размер на 600 000 000 EUR (по цени от 2011 г.) съгласно член 11 от Регламент (ЕС, Евратом) № 1311/2013 на Съвета
                  4
               .

               (3)За справяне с текущите предизвикателства, свързани с миграцията, притоците на бежанци и заплахите за сигурността, и за посрещане на нуждите, свързани с разширяването на Програмата за подкрепа на структурните реформи, е необходимо да се мобилизират значителни допълнителни суми с цел спешно финансиране на тези мерки.

               (4)След като бяха разгледани всички възможности за преразпределяне на бюджетни кредити в рамките на тавана на разходите по функция 3 (Сигурност и гражданство) и функция 1б (Икономическо, социално и териториално сближаване), е необходимо да се мобилизира Инструментът за гъвкавост, за да се допълни финансирането, налично в общия бюджет на Съюза за финансовата 2019 година, над тавана по функция 3 със сумата от 927 518 138 EUR с цел финансиране на мерки в областта на миграцията, бежанците и сигурността и над тавана по функция 1б със сумата от 38 069 903 EUR с цел предоставяне на допълнително финансиране за разширяването на Програмата за подкрепа на структурните реформи
                  5
               .

               (5)Въз основа на очаквания профил на плащанията бюджетните кредити за плащания, съответстващи на мобилизирането на Инструмента за гъвкавост, следва да бъдат разпределени за няколко финансови години.

               (6)С цел да се даде възможност за бързо усвояване на средствата, настоящото решение следва да се прилага от началото на финансовата 2019 година,

               ПРИЕХА НАСТОЯЩОТО РЕШЕНИЕ:

               Член 1

               (1)В рамките на общия бюджет на Съюза за финансовата 2019 година Инструментът за гъвкавост се мобилизира за осигуряване на 927 518 138 EUR под формата на бюджетни кредити за поети задължения по функция 3 (Сигурност и гражданство) и на 38 069 903 EUR под формата на бюджетни кредити за поети задължения по функция 1б (Икономическо, социално и териториално сближаване).

               Сумата, посочена в първата алинея, се използва за финансиране на мерки по отношение на текущите предизвикателства, свързани с миграцията, притоците на бежанци и заплахите за сигурността, и на разширяването на Програмата за подкрепа на структурните реформи.

               (2)Съгласно очаквания профил на плащанията, бюджетните кредити за плащания, съответстващи на мобилизирането на Инструмента за гъвкавост, са със следния размер:

               а)486 597 803 EUR през 2019 г.;

               б)194 720 174 EUR през 2020 г.;

               в)116 110 590 EUR през 2021 г.;

               г)116 871 924 EUR през 2022 г.;

               д)51 287 550 EUR през 2023 г.

               Конкретните суми на бюджетните кредити за плащания за всяка финансова година се разрешават в съответствие с годишната бюджетна процедура.

               Член 2

               Настоящото решение влиза в сила в деня на публикуването му в Официален вестник на Европейския съюз.

               То се прилага от 1 януари 2019 г.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 347, 20.12.2013 г., стр. 884.

                     (2)

                        ОВ C 373, 20.12.2013 г., стр. 1.

                     (3)

                        ОВ C 373, 20.12.2013 г., стр. 1.

                     (4)

                        Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (OВ L 347, 20.12.2013 г., стp. 884).

                     (5)

                        COM(2017) 825, 6.12.2017 г.


               ЕВРОПЕЙСКА КОМИСИЯ
            Брюксел, 31.5.2018
            COM(2018) 359 final
            2018/0192(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден по силата на Споразумението между Европейския съюз и Конфедерация Швейцария за свързване на техните системи за търговия с емисии на парникови газове, във връзка с приемането на неговия процедурен правилник
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния комитет, създаден по силата на Споразумението между Европейския съюз и Конфедерация Швейцария за свързване на техните системи за търговия с емисии на парникови газове, във връзка с предвиденото приемане на неговия процедурен правилник.

               2.Контекст на предложението

               2.1.Споразумението между Европейския съюз и Конфедерация Швейцария за свързване на техните системи за търговия с емисии на парникови газове

               Споразумението между Европейския съюз и Конфедерация Швейцария за свързване на техните системи за търговия с емисии на парникови газове („споразумението“) има за цел да свърже системата на ЕС за търговия с емисии (СТЕ на ЕС) с тази на Швейцария, като даде възможност квотите от едната система да могат да бъдат търгувани и използвани за отчитане на емисии в другата система и разшири възможностите за смекчаване на последиците от изменението на климата. Споразумението бе подписано на 23 ноември 2017 г. То ще влезе в сила на 1 януари след размяната на инструментите за ратифициране или одобрение на страните. В споразумението обаче се предвижда, че членове 11—13 от него се прилагат временно от датата на неговото подписване.

               2.2.Съвместният комитет

               Съвместният комитет, създаден по силата на член 12 от споразумението, носи отговорност за администрирането на споразумението и за гарантиране на неговото изпълнение. Той може да взема решение за приемане на нови приложения към споразумението или за изменение на вече съществуващите такива. Той може също така да обсъжда изменения на членовете на споразумението, да улеснява обмена на мнения по отношение на законодателството на страните и да извършва преглед на споразумението.

               Съвместният комитет е двустранен орган, съставен от представители на страните (ЕС и Швейцария). Вземаните от Съвместния комитет решения трябва да бъдат одобрени и от двете страни.

               2.3.Предвиденият акт на Съвместния комитет

               На 27 юни 2018 г. по време на своето първо заседание Съвместният комитет трябва да приеме свой процедурен правилник.

               Целта на предвидения акт е да се определят правилата, съгласно които Съвместният комитет следва да функционира и да решава задачите си.

               В член 12, параграф 4 от споразумението се предвижда, че Съвместният комитет следва да приеме свой процедурен правилник.

               3.Позиция, която трябва да се заеме от името на Съюза

               С предложението се определя позицията на Съюза по отношение на приемането на процедурния правилник, който ще урежда дейността на Съвместния комитет. Проектът на процедурен правилник съдържа стандартни разпоредби, уреждащи функционирането на органа: неговия състав, председателството и секретарските функции, правилата относно провеждането на заседания, определянето на дневния ред, вземането на решения и т.н. В него също така се предвижда възможността за създаване на работни групи, в съответствие с член 12, параграф 5 от споразумението

               Приемането на процедурния правилник на Съвместния комитет е необходимо, за да може той да започне работа по подготовка за изпълнение на споразумението. Това ще позволи прилагането на практическите договорености за осъществяването на свързването между двете системи за търговия с емисии.

               Разработването на добре функциониращ международен пазар на въглеродни емисии посредством свързване отдолу-нагоре на системите за търговия с емисии представлява дългосрочна политическа цел на ЕС и на международната общност, по-специално като средство за постигане на целите в областта на климата по Парижкото споразумение. В това отношение член 25 от Директивата за създаване на системата на ЕС за търговия с емисии (СТЕ на ЕС) дава възможност за свързване на СТЕ на ЕС с други системи за търговия с емисии, при условие че те са задължителни, имат абсолютен лимит върху емисиите и са съвместими, какъвто е случаят със системата на Швейцария. За да се гарантира дългосрочната съвместимост на СТЕ на ЕС със швейцарската СТЕ, Съвместният комитет следва да започне работа по нейното прилагане.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               Съвместният комитет е орган, създаден със споразумение, а именно Споразумението между Европейския съюз и Конфедерация Швейцария за свързване на техните системи за търговия с емисии на парникови газове.

               Актът, който Съвместният комитет има за задача да приеме, представлява акт с правно действие. Предвидения акт е с правно действие, защото ще определи правилата, приложими спрямо Съвместния комитет — органът, който администрира споразумението и може да взема решения относно приемането на нови приложения или за изменение на вече съществуващите такива.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с околната среда.

               Поради това материалноправното основание за предложеното решение е член 191 от ДФЕС.

               4.3.Заключение

               Правното основание за предложеното решение следва да бъде член 191 от ДФЕС във връзка с член 218, параграф 9 от ДФЕС.

               2018/0192 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет, създаден по силата на Споразумението между Европейския съюз и Конфедерация Швейцария за свързване на техните системи за търговия с емисии на парникови газове, във връзка с приемането на неговия процедурен правилник

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 191, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението между Европейския съюз и Конфедерация Швейцария за свързване на техните системи за търговия с емисии на парникови газове („споразумението“) бе подписано на 23 ноември 2017 г.

               (2)В съответствие с член 22 от споразумението преди влизането в сила на споразумението членове 11—13 от него се прилагат временно, считано от датата на подписване на споразумението.

               (3)В съответствие с член 12 от споразумението Съвместният комитет трябва да приеме свой процедурен правилник по време на първото си заседание на 27 юни 2018 г.

               (4)Целесъобразно е да се установи позицията, която трябва да се заеме от името на Съюза в рамките на Съвместния комитет, тъй като процедурният правилник ще определи функционирането на този орган, който отговаря за администрирането на споразумението и за гарантиране на неговото изпълнение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на първото заседание на Съвместния комитет, създаден по силата на Споразумението между Европейския съюз и Конфедерация Швейцария за свързване на техните системи за търговия с емисии на парникови газове, във връзка с приемането на неговия процедурен правилник, се основава на проекта на решение на Съвместния комитет, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

    ---documentbreak---

               ЕВРОПЕЙСКА КОМИСИЯ
            Брюксел,31.5.2018
            COM(2018) 359 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден по силата на Споразумението между Европейския съюз и Конфедерация Швейцария за свързване на техните системи за търговия с емисии на парникови газове, във връзка с приемането на неговия процедурен правилник

               Приложение

               РЕШЕНИЕ № 1/2018 НА СЪВМЕСТНИЯ КОМИТЕТ, СЪЗДАДЕН ПО СИЛАТА НА СПОРАЗУМЕНИЕТО МЕЖДУ ЕВРОПЕЙСКИЯ СЪЮЗ И КОНФЕДЕРАЦИЯ ШВЕЙЦАРИЯ ЗА СВЪРЗВАНЕ НА ТЕХНИТЕ СИСТЕМИ ЗА ТЪРГОВИЯ С ЕМИСИИ НА ПАРНИКОВИ ГАЗОВЕ

               във връзка с приемането на неговия процедурен правилник

               СЪВМЕСТНИЯТ КОМИТЕТ, СЪЗДАДЕН ПО СИЛАТА НА СПОРАЗУМЕНИЕТО МЕЖДУ ЕВРОПЕЙСКИЯ СЪЮЗ И КОНФЕДЕРАЦИЯ ШВЕЙЦАРИЯ

               като взе предвид Споразумението между Европейския съюз и Конфедерация Швейцария за свързване на техните системи за търговия с емисии на парникови газове, и по-специално член 12 от него,

               като има предвид, че:

               (1) Членове 11—13 от Споразумението между Европейския съюз и Конфедерация Швейцария за свързване на техните системи за търговия с емисии на парникови газове се прилагат временно от датата на подписване на споразумението.

               (2) В съответствие с член 12, параграф 1 от споразумението се създава Съвместен комитет, съставен от представители на страните.

               (3) В съответствие с член 12, параграф 4 от споразумението Съвместният комитет трябва да изготви своя процедурен правилник.

               (4) В съответствие с член 12, параграф 5 от споразумението Съвместният комитет може да вземе решение да създаде работни групи, които да го подпомагат при изпълнението на задълженията му,

               ПРИЕ НАСТОЯЩОТО РЕШЕНИЕ:

               Член единствен

               Приема се изложеният в приложението към настоящото решение процедурен правилник на Съвместния комитет.

               Съставено на английски език в Цюрих.

               За Съвместния комитет

               Председател

               Секретар за Европейския съюз

               Секретар за Швейцария

               Процедурен правилник на КОМИТЕТА ЗА СТЕ ЕВРОПЕЙСКИ СЪЮЗ/ШВЕЙЦАРИЯ („СЪВМЕСТНИЯ КОМИТЕТ“)

               Член 1

               Състав на Съвместния комитет

               1. Съвместният комитет се състои от представители на Европейската комисия („Комисията“), която действа от името на „Европейския съюз“, от една страна, и от представители на Конфедерация Швейцария („Швейцария“), от друга страна. Двете страни се наричат по-нататък поотделно „страната“ или заедно „страните“.

               2. Представителите на страните могат да бъдат придружавани от други официални лица, действащи от името на страните.

               Член 2

               Председателство

               1. Председателството на Съвместния комитет се сменя на ротационен принцип между страните на всеки 12 месеца. През първата календарна година председателството се поема от Швейцария.

               2. Поелата председателството страна назначава председателя на Съвместния комитет, както и неговия/нейния заместник.

               3. Председателят ръководи работата на Съвместния комитет.

               Член 3

               Наблюдатели

               Съвместният комитет може с общо съгласие на страните да реши да покани експерти или представители на други организации да присъстват на заседанията му като наблюдатели, за да предоставят информация по специфични въпроси. Редът и условията, при които тези наблюдатели могат да присъстват на заседанията, се определят чрез споразумение на Съвместния комитет.

               Член 4

               Секретариат

               1. Като секретари на Съвместния комитет работят съвместно длъжностно лице от Европейската комисия и длъжностно лице от правителството на Швейцария.

               2. Секретарите на Съвместния комитет отговарят за комуникацията между страните, включително за предаването на документи.

               3. За работата на секретариата отговаря страната, поела председателството.

               Член 5

               Заседания на Съвместния комитет

               1. Съвместният комитет провежда заседания, както и когато е необходимо, по принцип веднъж годишно. Заседание на Съвместния комитет се свиква от председателя след консултация със страните, във взаимно одобрено време и място. При съгласие на страните могат да се осъществяват също телефонни и видеоконферентни връзки. По искане на Европейския съюз или на Швейцария председателят свиква специално заседание на Съвместния комитет. В такъв случай заседанието се провежда в срок от 30 календарни дни след искането по член 12, параграф 2 от споразумението.

               2. В зависимост от това коя страна е поела председателството, Съвместният комитет заседава в Брюксел или в Швейцария, освен ако страните решат друго.

               3. Председателят изпраща на представителите на страните известие за свикване на заседание заедно с проект на дневен ред и съответните документи за заседанието най-малко 21 календарни дни преди заседанието. Документите за заседанията, свикани в съответствие с член 12, параграф 2 от споразумението, се изпращат най-малко седем календарни дни преди заседанието.

               4. Със съгласието на страните председателят може да съкрати посочените в параграф 3 срокове, за да се вземат предвид изисквания, свързани с конкретен случай.

               5. Председателят трябва да бъде информиран за състава на делегацията на всяка от страните най-късно седем календарни дни преди всяко заседание.

               6. Заседанията на Съвместния комитет не са публични, освен ако страните решат друго.

               Член 6

               Дневен ред

               1. За всяко заседание председателят, подпомаган от секретарите, изготвя предварителен дневен ред.

               2. Всяка от страните може да поиска в дневния ред да бъдат включени допълнителни точки. Всяко такова искане трябва да бъде надлежно обосновано и изпратено до председателя в писмен вид най-малко седем календарни дни преди заседанието.

               3. В началото на заседанието Съвместният комитет одобрява дневния ред.

               Член 7

               Работни групи на Съвместния комитет

               1. Съставът и функционирането на работните групи или подкомитетите, създадени в съответствие с член 12, параграф 5 от споразумението, се одобряват от Съвместния комитет.

               2. Работните групи или подкомитетите прилагат настоящия процедурен правилник mutatis mutandis.

               3. Работните групи или подкомитетите работят под ръководството на Съвместния комитет, на който докладват след всяко от своите заседания. Те не са оправомощени да вземат решения, но могат да отправят препоръки до Съвместния комитет.

               4. Съвместният комитет може да взема решения, в съответствие с член 8 от настоящия процедурен правилник, за изменение или прекратяване на мандата на работните групи или подкомитетите.

               Член 8

               Решения и препоръки

               1. Съвместният комитет взема решения и съставя препоръки с общо съгласие на страните в съответствие със споразумението. Те носят наименованието „Решение“ или „Препоръка“, последвано от пореден номер, датата на приемане и посочване на техния предмет.

               2. Решенията и препоръките на Съвместния комитет се подписват от председателя и от секретарите и се разпращат до страните.

               3. Всяка от страните може да реши да публикува в своя съответен официален вестник всяко решение или препоръка, приети от Съвместния комитет. Страните се уведомяват взаимно за своето намерение да публикуват дадено решение или препоръка.

               4. При съгласие на страните Съвместният комитет може да приема решения или препоръки чрез писмена процедура. Писмената процедура се състои в обмен на ноти между секретарите, действащи със съгласието със страните. За тази цел текстът на предложението се разпраща, като се указва срок не по-кратък от 21 календарни дни, в който могат да се съобщават евентуални резерви или изменения. След консултация със страните председателят може да съкрати този срок, за да бъдат отчетени специални обстоятелства. След като текстът бъде одобрен, решението или препоръката се подписва от председателя и секретарите.

               5. Решенията на Съвместния комитет за изменение на приложенията към споразумението се приемат на автентичните езици на споразумението.

               6. По време на временното прилагане на членове 11—13 от споразумението Съвместният комитет може да подготвя решенията, които са необходими за изпълнение на споразумението. Дадено официално решение на Съвместния комитет с обвързваща сила ще поражда действие едва след влизането в сила на споразумението.

               Член 9

               Протокол

               1. Секретариатът изготвя проект на протокол за всяко заседание. В проекта се посочват взетите решения и изготвените препоръки. Проектът на протокол се представя на Съвместния комитет за приемане. След като текстът бъде приет от Съвместния комитет, протоколът се подписва от председателя и секретарите.

               2. Проектът на протокол се изготвя в срок от 21 календарни дни след заседанието и се представя за одобрение от Съвместния комитет или чрез писмена процедура, или на следващото заседание на Съвместния комитет.

               Член 10

               Кореспонденция

               Цялата кореспонденция до или от председателя на Съвместния комитет се изпраща до секретариата на Съвместния комитет.

               Член 11

               Редовен обмен на информация и провеждане на консултации

               1. В съответствие с член 10, параграф 2 от споразумението всяка от страните уведомява другата страна относно разработваното от нея законодателство в област, която е от значение за настоящото споразумение.

               2. За тази цел чрез секретарите на Съвместния комитет между страните се осъществява редовен обмен на информация и провеждане на консултации.

               Член 12

               Поверителност

               Когато една от страните представи на Съвместния комитет информация, обозначена като поверителна, другата страна третира тази информация като поверителна.

               Член 13

               Разходи

               Всяка от страните поема всички разходи, които е направила във връзка с участието си в заседанията на Съвместния комитет и в работните групи или подкомитетите.

               Член 14

               Изменение

               Настоящият процедурен правилник може да бъде изменян с решение на Съвместния комитет в съответствие с член 8.

               Член 15

               Временно прилагане

               През периода на временно прилагане на членове 11—13 от споразумението настоящият процедурен правилник се прилага mutatis mutandis.